Der går nok noget tid, før der igen kan købes fisk hos Leons Øfisk på Mors. En brand fik natten til fredag godt gang i en garage og spredte sig derfra videre til fiskebutikken lige op ad. Både butik og garage er ejet af samme mand, der ligeledes bor i bygningen. - Han blev vækket af to hunde, der var lidt nervøse. Han kunne høre tagplader, der eksploderede og anmeldte selv branden, lyder det fra Oluf Jakobsen, indsatsleder ved Nordjyllands Beredskab på Mors. Branden havde ifølge indsatslederen ikke spredt sig til der, hvor familien bor. - Men den havde taget andre bygninger med sig, hvis ikke han havde ringet, lyder det fra indsatslederen. Da beredskabet ankom, var der godt gang i branden, og de formoder, at branden er startet i en dybfryser i garagen. Både fiskebutik og garage har taget stor skade. - Det hele skal ryddes op og gøres rent fra A-Z. Han får ikke åbnet de første par uger, fortæller indsatsleder Oluf Jakobsen.

Referat:
Der kan gå flere uger, før en fiskebutik på Mors igen kan åbne, efter en brand hærgede bygningen.